O‘zbekistonliklarni AQShga noqonuniy jo‘natishga va’da qilgan shaxslar ushlandi

So‘nggi vaqtlarda O‘zbekiston fuqarolarini noqonuniy yo‘llar bilan AQShga yuborishga urinish holatlari kuzatilmoqda, deya xabar qildi Davlat xavfsizlik xizmati axborot markazi.
DXXning Samarqand viloyati bo‘yicha boshqarmasi hamda viloyat ichki ishlar boshqarmasi xodimlari tomonidan o‘tkazilgan tezkor tadbirda ana shunday holatga chek qo‘yildi.
Tadbir davomida Samarqand tumanida yashovchi, 1985 va 1991 yillarda tug‘ilgan 2 nafar shaxs Samarqand shahrida istiqomat qiluvchi 2 fuqaroni AQShga yuborish uchun ularning har biridan 30 mingdan, jami 60 ming AQSh dollari talab qilib, oldindan 20 ming dollar olgan vaqtlarida ushlandi.
«Aniqlanishicha, ularni „O‘zbekiston-Turkiya-Boliviya-Kolumbiya-Meksika-AQSh“ yo‘nalishi orqali Qo‘shma Shtatlarga yuborish rejalashtirilgan. Shuningdek, ularga yo‘lga chiqishdan avval PSR-test ma’lumotnomasiga va hisobida 4 ming AQSh dollari bo‘lgan VISA-kartaga ega bo‘lishlari kerakligi hamda har bir davlat hududida ularni kuzatib qo‘yuvchi shaxslarning talablarini, jumladan, Amazonka daryosining Kolumbiyadan oqib o‘tuvchi qismidan va Meksikaning o‘rmonlaridan o‘tib olish bo‘yicha talablarini bajarishlari zarurligi tushuntirilgan», — deyiladi xabarda.
Bundan tashqari, tadbir davomida hibsga olingan shaxslarda 60 nafardan ortiq fuqarolarning pasport nusxalari borligi ham aniqlandi.

Hozirda mazkur holat yuzasidan Jinoyat Kodeksining tegishli moddasiga asosan jinoyat ishi qo‘zg‘atilib, tergov harakatlari olib borilmoqda.